VEGA og Beatbox Concerts præsenterer

**Cut Copy har hemmelighedsfuldt album med til VEGA***Den australske electropop-kvartet har dråbevist henover sommeren offentliggjort nyt materiale fra deres kommende album, der skaber forventninger om nye, lysende pop-kreationer. Den 13. december sørger bandet for fest i Lille VEGA.*

**Viral forsmag på nyt album**

Der har været stille hos australske [Cut Copy](http://www.cutcopy.net/) siden deres anmelderroste album *Zonoscope* (2011), men nu er det farverige electropop-band begyndt at røre på sig igen. Kvartetten som uundgåeligt får lyttere til at trække på smilebåndet og rykke i dansemusklen med deres lysende og kælne pop.

I løbet af sommeren har kvartetten hemmelighedsfuldt lækket to sange fra deres kommende, fjerde album. Under Pitchfork Music Festival blev sangen ”Let Me Show You” trykt på kun 120 vinyler på stedet, hvor hver køber fik indgraveret sit navn i pladen. ”[Let Me Show You](http://soundcloud.com/modularpeople/cut-copy-let-me-show-you)” kan også streames hos bandets pladeselskab Modular.

I juni spillede bandet singlen ”[Explorer](http://www.youtube.com/watch?v=nT7b5zPcguc#t=28)” til en amerikansk festival og dens tykke synth-flader, pulserende beat plus lidt ko-klokke må få enhver Cut Copy fan til at glæde sig.

**Forventnings-billboards**

Cut Copy har i hvert fald forsøgt at øge forventningen til det fjerde album blandt deres fans. I sidste uge offentliggjorde de på deres Facebook-side kordinater på fem forskellige steder i verden. I den californiske ørken, Detroit, Chile, Perth, Mexico City og Wales var der placeret billboards med teksten ”Free Your Mind”. Fans kunne downloade sangen af samme navn til deres smartphone, hvis de fandt frem til skiltene.

Albummet, der også kommer til at have titlen *Free Your Mind*, er inspireret af 60’ernes ungdomsrevolution og skaber et billede af, hvordan den næste revolution kunne se ud - uden nogen negative vibes. Frontmand Dan Whitford skrev i fire måneder næsten en sang om dagen, som han derefter præsenterede for bandet. Materialet blev indspillet i bandets hjemby Melbourne og mixet af Dave Friedmann (Tame Impala, MGMT, The Flaming Lips)

**Fakta om koncerten**:  
Cut Copy (AUS)

Fredag den 13. december kl. 22  
Lille VEGA, Enghavevej 40, 1674 Kbh. V  
Pris: 160 kr. + gebyr – Billetsalget starter den 13. september via [www.vega.dk](http://www.vega.dk), Billetlugen og i Fona.